钦定古今图书集成/明伦汇编/家范典/第013卷 > 《书感慕椿萱卷》欧阳德
## 钦定古今图书集成/明伦汇编/家范典/第013卷 > 《书感慕椿萱卷》欧阳德

余读周君所为《感慕椿萱诗》，盖伤其禄足以养而亲
不逮也，岂不悲哉！夫父母之爱，天性也。幼而纯，长而
迁，以杂，甚或邈焉忘之矣。然及其身都富贵，则莫不
凄然感于其心，而或无以继之，亦终于泯灭而已矣。
周君之诗，其亦思所以继之者欤？来请予，愿闻一言
之教。往岁，门人有以是问余者，则问之曰：“父有别子
乎？”曰：“有。”“有昆弟乎？”曰：“有。”“有别子若昆弟之子乎？”曰：“有。”
“母”，“有诸舅乎？”“有从母乎？”“有从母若诸舅之子乎？”皆曰：
“有。”则告之曰：“父母虽不逮也，而以养父母者及其所
亲，则犹之逮也已矣。”曰：“虽然，终无以尽吾心。”则告之
曰：“子谓亲没而无以自尽，则万物收藏，而天地之心
遂息乎？”夫亲亲始于孩提，达之足以保四海。故曾子
以事君不忠，莅官不敬，朋友不信，斩伐草木，不以时
为非孝，而孔子称“不毁发肤、立身行道、贻父母令名
者以为孝。”故知所以事亲，则知所以立身；知所以立
身，则焉往而非自尽哉！是时门人唯而退。今于周君之请，不复能有《易》说也。辄具以告周君，其亦有唯于
斯言乎！